KIRJALLINEN KYSYMYS E-3053/02

esittäjä(t): Bart Staes (Verts/ALE) komissiolle

(24. lokakuuta 2002)

Aihe: Metsänhoito Kongon demokraattisessa tasavallassa

Komissio ilmoitti tiedonannossaan Metsät ja kehitysyhteistyö: Euroopan yhteisön lähestymistapa(1), että Euroopan yhteisö tuntee vastuuta maailman metsävarojen kestävästä hoidosta. Sen vuoksi ehdotetaan toimia, jotta saavutettaisiin seuraavat metsänhoitoa koskevat erityistavoitteet: (i) vähennetään hallitsematonta metsien tuhoutumista ja turmeltumista, (ii) lisätään kestävän metsänhoidon alueita, (iii) lisätään metsätuotteista saatavien tulojen tasapuolista jakamista, (iv) säilytetään perintöaines ja biologinen monimuotoisuus, (v) parannetaan hallintorakenteiden valmiuksia vastata metsiä koskeviin ristiriitaisiin vaatimuksiin; ().

Vastauksessaan kysymykseeni E-3498/01(2) komissio ilmoittaa, että eräs zimbabwelainen yritys () on saanut tosiasiassa maailman laajimman hakkuuluvan ja että tämä muodostaa selvästi esteen sotilaallisen intervention lopettamiselle.

Kysymykseeni E-0930/02(3) antamassaan vastauksessa komissio katsoo, että kunnollisen kansallisen metsäpolitiikan puuttuessa olisi hyväksyttävä ja otettava käyttöön kestävä hallintosuunnitelma, jotta Kongon hakkuuluvan kestävyys varmistettaisiin ja hyödyntämisen luonnolle aiheuttamat vahingot rajoitettaisiin. Vastauksessa ilmoitetaan myös Kongon demokraattisen tasavallan luonnonvarojen laitonta käyttöä koskevasta kuuden asiantuntijan laatimasta loppuraportista.

Onko komissio samaa mieltä kanssani, että tällainen hakkuulupa on komission metsää ja kehitysyhteistyötä koskevassa tiedonannossa esitettyä kantaa vastaan?

Mitä tapahtuu trooppisen puun myynnistä saaduille tuloille, jotka voivat olla komission kysymykseeni E-0930/02 antaman vastauksen mukaan huomattavat?

Onko komissio ryhtynyt tällä välin metsää ja kehitysyhteistyötä koskevan tiedonantonsa ja kahdelle parlamentin esittämälle kysymykselle ilmoittamiensa vastauksien mukaan toimiin, jotta Kongossa otettaisiin käyttöön metsien kestävä hallinta. Jos on, niin mihin toimiin? Jos ei ole, niin miksi ei?

Onko komissio tutustunut tällä välin kuuden asiantuntijan (väliaikaiseen) raporttiin? Miten komissio suhtautuu heidän esittämiinsä huomioihin?

(1) KOM(1999) 554.

(2) EYVL C 229 E, 26.9.2002, s. 27.

(3) EUVL C 161 E, 10.7.2003, s. 6.

Poul Nielsonin komission puolesta antama vastaus

(25. marraskuuta 2002)

Komissio on erittäin huolestunut siitä, että Kongon demokraattisessa tasavallassa on myönnetty 33 miljoonan hehtaarin suuruisen metsäalueen hakkuulupa yhtiölle, jolla on yhteyksiä Zimbabwen hallitsevaan puolueeseen ja sotilasvoimiin. Erilaisten sotilasjoukkojen ja miliisien harjoittama luonnonvarojen ryöstö on pitkittänyt sotaa Kongon demokraattisessa tasavallassa. Luonnonvarojen väärinkäyttö Kongon demokraattisessa tasavallassa on ristiriidassa hyvän hallinnon, ihmisoikeuksien ja oikeusvaltion periaatteen kunnioittamisen kanssa, jotka määritellään unionin ja Afrikan, Karibian ja Tyynenmeren valtioiden välisen suhteen perustan muodostavassa Cotonou-kumppanuussopimuksessa. Puuvarojen väärinkäyttö on tietenkin myös komission metsiä ja kehitysyhteistyötä koskevassa tiedonannossa(1) määritellyn politiikan vastaista.

Yhdistyneiden Kansakuntien (YK) kertomuksessa luonnonvarojen ja muiden rikkauksien laittomasta käytöstä Kongon demokraattisessa tasavallassa tuodaan esiin kaivostoiminnasta saatavien tulojen ja sotilaallisten laitteiden hankkimisen välinen yhteys. On todennäköistä, että puutavarasta saatuja tuloja tullaan käyttämään samanlaiseen tarkoitukseen sekä Kongon demokraattisessa tasavallassa että muissa maissa, jotka hyötyvät Kongon demokraattisen tasavallan metsien ryöstöhakkuista. Rahanpesuoperaatiot liittyvät läheisesti Kongon demokraattisessa tasavallassa toimiviin rikollisiin yrityksiin, mikä hankaloittaa ryöstettyjen luonnonvarojen ja siis myös trooppisten jalopuiden myynnistä saatujen tulojen jäljittämistä

Yhdistyneiden Kansakuntien asiantuntijapaneeli kehottaa jäsenvaltioita tukemaan aktiivisesti hallitusten välisten ja valtiosta riippumattomien järjestöjen toimia sekä kansainvälisellä että alueellisella tasolla laittoman metsänhakkuun lopettamiseksi.

Komissio tarjoaa merkittävää taloudellista tukea yhdelle tällaiselle hankkeelle. Tämän AFLEG-hankkeen (Africa Ministerial Process for Forest Law Enforcement and Governance) tarkoituksena on saada Afrikassa aikaan korkean tason poliittinen sitoumus puuttumisesta laittomien hakkuiden aiheuttamaan ongelmaan. Tämä hanke keskittyy myös erityisesti laittomaan puutavaraan, jolla rahoitetaan sortoa ja aseellista kapinointia Kongon demokraattisessa tasavallassa ja muissa Afrikan maissa. Lisäksi on valmisteilla täydentäviä toimia, joilla estetään laittomasti kaadetun puutavaran pääsy Euroopan markkinoille.

Komissio keskeytti tukensa Kongon demokraattiselle tasavallalle aseellisten selkkausten alettua. Yhteistyö on elpymässä tilanteen parannuttua.

Euroopan kahdeksas kehitysrahasto myöntää varoja instituutioiden lujittamisen tukemiseen ja ympäristö- ja metsätalousministeriön ja ICNN-instituutin (Institut Congolais de Conservation de la Nature) toimintavalmiuksien kehittämiseen. Lisätukea kestävälle metsänhoidolle voitaisiin saada yhdeksännestä kehitysrahastosta. Tämän tavoitteen tukemiseksi voidaan myös ottaa käyttöön alueellisia varoja.

Komissio on tarkastellut YK:n viisihenkisen asiantuntijapaneelin laatimaa loppuraporttia. Tämä työ helpottaa suuresti aseellisiin yhteenottoihin liittyvien näkökohtien ymmärtämistä Kongon demokraattisessa tasavallassa. Komissio tarkastelee nyt yksityiskohtaisesti paneelin suosituksia ja päättää, miten se voi parhaiten tukea toimia luonnonvarojen ryöstämisen lopettamiseksi Kongon demokraattisessa tasavallassa ja palauttaa rauha Kongojoen suistoalueelle.

(1) KOM(1999) 554 lopullinen.